പുതിയ അണക്കെട്ട് വേണമെന്ന നിലപാടില് മാറ്റമില്ല: മന്ത്രി റോഷി തിരുവനന്തപുരം: മുല്ലപ്പെരിയാറില് പുതിയ അണക്കെട്ടു വേണമെന്നുതന്നെയാണ് സര്ക്കാര് നിലപാടെന്ന് ജലവിഭവ മന്ത്രി റോഷി അഗസ്റ്റിന്. ഇക്കാര്യം പലതവണ കേന്ദ്രത്തെയും കോടതിയെയും അറിയിച്ചിട്ടുണ്ട്. തമിഴ്നാട് കൂടുതല് ജലം കൊണ്ടുപോകണം എന്നതടക്കമുള്ള ആവശ്യങ്ങള് അടിയന്തരമായി ചെയ്യാനുള്ള നടപടികളാണ്. നിയമസഭയില് പ്രതിപക്ഷം നല്കിയ അടിയന്തര പ്രമേയ നോട്ടീസിനു മറുപടി പറയുകയായിരുന്നു മന്ത്രി. അടിയന്തര പ്രമേയത്തിന് അവതരണാനുമതി നിഷേധിച്ചതിനെത്തുടര്ന്ന് പ്രതിപക്ഷം വാക്കൗട്ട് നടത്തി.സര്ക്കാരിന് മുല്ലപ്പെരിയാര് വിഷയത്തില് ഒരു നയമില്ലെന്നും ജലനിരപ്പ് 139.5 അടിയായി നിശ്ചയിച്ചുള്ള തീരുമാനം വന്നപ്പോള് തമിഴ്നാട് മന്ത്രിയെപ്പോലെയാണ് റോഷി അഗസ്റ്റിന് സംസാരിച്ചതെന്നും ഇനിയെങ്കിലും സംസ്ഥാന മന്ത്രിയായി റോഷി അഗസ്റ്റിന് ഉയരണമെന്നും അടിയന്തിര പ്രമേയ നോട്ടീസ് അവതരിപ്പിച്ച് രമേശ് ചെന്നിത്തല പറഞ്ഞു. തമിഴ്നാടിനു കേരളം ജലം നല്കുന്പോള് കേരളത്തിലെ ജനങ്ങളുടെ ആശങ്ക പരിഹരിക്കാനുള്ള ഉത്തരവാദിത്വവും സര്ക്കാരിനുണ്ടെന്ന് രമേശ് ചെന്നിത്തല പറഞ്ഞു. ഡാമിന്റെ റൂള് കര്വ് തീരുമാനിച്ചത് തമിഴ്നാടാണ്. ഇക്കാര്യത്തില് കേരളം ഗൃഹപാഠം ചെയ്തില്ല. കേരളത്തിലെ ജനങ്ങളുടെ ആശങ്കകള് പരിഹരിക്കപ്പെട്ടോ എന്നു മുഖ്യമന്ത്രി മറുപടി പറയണം. മുല്ലപ്പെരിയാറിന്റെ കാര്യത്തില് ഈ സര്ക്കാരിനു നയമോ നിലപാടോ ഇല്ല. കേരളത്തിന്റെ താത്പര്യത്തിനു വിരുദ്ധമായിരുന്നു ഇത്. ഡാമിനു കുഴപ്പമില്ലെന്ന മുഖ്യമന്ത്രിയുടെ പ്രസ്താവന കോടതിയില് തമിഴ്നാട് ഉപയോഗിച്ചെന്നും ചെന്നിത്തല ആരോപിച്ചു. അതേസമയം, മുല്ലപ്പെരിയാര് വിഷയത്തില് രമേശ് ചെന്നിത്തല വസ്തുതകളെ വളച്ചൊടിക്കാനാണ് ശ്രമിക്കുന്നതെന്ന് മന്ത്രി റോഷി അഗസ്റ്റിന് കുറ്റപ്പെടുത്തി. മുല്ലപ്പെരിയാര് വിഷയത്തില് താന് നിലപാടു മാറ്റി എന്ന് തെളിയിക്കാമെങ്കില് പരസ്യമായി മാപ്പു പറയാമെന്നും അദ്ദേഹം പറഞ്ഞു.പുതിയ ഡാമിന്റെ വിശദമായ പദ്ധതിരേഖ തയാറാക്കി സുപ്രീംകോടതി നിയോഗിച്ച ഉന്നതാധികാര സമിതിയെ കേരളം ഏല്പ്പിച്ചിട്ടുണ്ട്. മേല്നോട്ട സമിതിയെ കേരളത്തിന്റെ കാര്യങ്ങള് ബോധിപ്പിച്ചതുകൊണ്ടാണ് സുപ്രീംകോടതി വീണ്ടും കേസ് കേള്ക്കാന് തയാറായത്. മുന്പ് കേരളത്തെ വിവരം ധരിപ്പിക്കാതെ തമിഴ്നാട് ഏകപക്ഷീയമായി അണക്കെട്ടിന്റെ ഷട്ടറുകള് തുറക്കുന്നതായിരുന്നു രീതി. ഷട്ടറുകള് തുറക്കുന്നതിന് 24 മണിക്കൂര് മുന്പ് കേരളത്തിന് മുന്നറിയിപ്പ് നല്കുമെന്ന് ഉറപ്പുവരുത്തിയതായും അദ്ദേഹം നിയമസഭയെ അറിയിച്ചു.